Chevonne Rusch se ma hoor later oor borgtogChevonne Rusch (2). (Foto: Facebook) Die ma van die tweejarige Chevonne Rusch wat in Mei vanjaar vermoor is, sal eers oor ŉ week hoor oor haar borgtogaansoek. Rochelle Botha is Dinsdag in hegtenis geneem in verband met haar kleuter se moord en het reeds Woensdag in die Germiston-landdroshof verskyn. Luke Enslin, ŉ lid van die private speurder Mike Bolhuis se ondersoekspan, het aan Maroela Media bevestig dat Botha se saak tot 1 September uitgestel is. “Sy sal by haar volgende hofverskyning aansoek om borgtog kan doen, maar sal tot dan in polisieaanhouding bly,” sê hy. Stefan van Niekerk, Botha se verloofde, staan tans op Chevonne se moord tereg nadat hy destyds haar lewelose liggaam by ŉ kliniek in Klopperpark afgelaai het en op die vlug geslaan het. Hy is kort nadat sy dood verklaar is in hegtenis geneem. Chevonne het veelvuldige kneusplekke aan haar liggaam gehad ten tyde van haar dood. Botha se inhegtenisneming volg nadat dit uitgekom het dat sy na bewering daarvan bewus was dat haar kind beweerde mishandeling en aanranding verduur het. Sy is glo in die lig hiervan ook in hegtenis geneem.